**Par paveikto pagājušajā un iecerēm jaunajā gadā Sociālajā dienestā**

Jaunajā gadā jau puteņa mēnesis pusē un ir pēdējais laiks atskatīties uz paveikto 2015. gadā un nedaudz par iecerēm šajā gadā.

Pirms rakstiņa tapšanas, lūdzu savām darbiniecēm atsaukt atmiņā labos darbus pagājušajā gadā un dalīties ar tiem. Apkopojot visu varu teikt, ka sociālās palīdzības un sociālo pakalpojumu sniegšanā esam paveikušas daudz, par ko liecina: izvērtēts personas/ģimenes materiālais stāvoklis un izsniegtas 320 trūcīgās un 51 maznodrošināto personu/ģimeņu izziņas, mājas aprūpes pakalpojums nodrošināts 40 vientuļām personām un pirmās grupas invalīdiem un šim mērķim izlietoti 16905 eiro.

Asistenta pakalpojumu par valsts līdzekļiem saņem seši bērni invalīdi, pieci pirmās grupas invalīdi un septiņi otrās grupas invalīdi, kuriem Veselības un darbspēju ekspertīzes ārstu Valsts komisija noteikusi indikācijas asistenta pakalpojuma nepieciešamībai.

Ilgstošās sociālās aprūpes pakalpojumu mūsu novadā sniedz veco ļaužu mītne “Sprīdīši” ar deviņpadsmit vietām un ilgstošās sociālās aprūpes un rehabilitācijas kūrortviesnīca “Brīze”, kur pakalpojumus saņem divdesmit pieci mūsu novada seniori, par kuriem maksā pašvaldība. Vēl ilgstošās aprūpes pakalpojumu mūsu novada iedzīvotāji saņem Alojas novada pansionātā “Urga”, četri cilvēki, SIA “Alojas veselības centrā” viens, darba terapijas un rehabilitācijas centrā “Vīķi” trīs cilvēki, Limbažu novada veco ļaužu mītnē “Cerība” pieci un Subates Romas katoļu draudzes “Miera namā” divi novada cilvēki. Par pakalpojumu ilgstošās aprūpes iestādēs no pašvaldības budžeta 2015.gadā tērēti 129 589 eiro. Varu droši apgalvot, ka pieaug vajadzība un pieprasījums pēc ilgstošas aprūpes pakalpojumiem. Katru gadu pavasarī sociālā darba speciālisti apciemo visus iemītniekus ilgstošās aprūpes institūcijās, lai uzzinātu par pakalpojuma nepieciešamību turpmāk, kā arī kā personas ir apmierinātas ar saņemto pakalpojumu.

Dienests sniedzis rehabilitācijas pakalpojumu - (psihologa, narkologa u.c. ) konsultācijas personām un ģimenēm un šim mērķim tērēti 3026 eiro.

Sociālās palīdzības pabalstos visvairāk maksāts bērnu ēdināšanai skolās un pirmskolas izglītības iestādēs, tas ir 42118 eiro, izglītības nodrošināšanai, uzsākot jauno mācību gadu, 6829 eiro. Dzīvokļa pabalstos izmaksāti 14732 eiro un garantētā minimālā ienākuma līmeņa nodrošināšanai 1646 eiro. Veselības aprūpei 4683 eiro.

No mūsu novada audžuģimenēs atrodas desmit bērni. Par šo bērnu audzināšanu un aprūpi pašvaldība viņām pagājušajā gadā izmaksāja 17664 eiro. No pašvaldības budžeta 3401 eiro tērēti sociālajām garantijām bāreņiem pēc ārpus ģimenes aprūpes izbeigšanās un ikmēneša izdevumos personai, kura sekmīgi turpina mācības.

Piedzimšanas pabalstos izmaksāti 6533 eiro.

Ar pabalstu un pakalpojumu sniegšanu sociālā dienesta darbs nebeidzas. Pats galvenais ir sociālā darba nodrošināšana. Tas ir darbs ar sociālā riska ģimenēm, kurās vecāki nenodrošina bērnu attīstībai labvēlīgus un drošus dzīves apstākļus, tajās ir alkoholisms, vardarbība. Arvien biežāk sociālajam darbiniekam jāsecina, ka vecākiem ir prasmju trūkums ikdienas bērnu aprūpē un audzināšanā. Pagājušajā gadā dienests iesaistījās projektā “Bērniem drošas un draudzīgas ģimenes vides veicināšana Latvijas pašvaldībās”. No mūsu pašvaldības projekta koordinatore bija Zane Paegle. Šī projekta ietvaros tika organizētas 10 nodarbības vecākiem “Sargeņģelis”, kuru mērķis bija uzlabot vecākiem prasmes un iemaņas ikdienas saskarsmē ar bērnu, izzināt bērna vecumposma īpatnības. Nodarbības vadīja sociālā dienesta speciālistes Guna Paegle un Iveta Mendziņa.

2015. gadā dienests iesaistījās un vēl līdz šim ņem dalību labdarības akcijā “Palīdzi trūcīgajiem mazuļiem”, kuras ietvaros vecāki saņēma un saņem autiņbiksītes un piena maisījumus katru mēnesi. Šīs akcijas ietvaros maija mēnesī notika lekcija “Kā izprast savu mazuli”, kuru vadīja psiholoģe Diana Zande.

Vairāku gadu garumā dienests sadarbojas ar Limbažu fondu, kuru vada Spīdola Lielmane. Ar šī fonda atbalstu izdalītas paciņas ar pārtiku un saldumiem 110 senioriem uz Lieldienām, Līgo un Valsts svētkiem un Ziemassvētkiem. Sadarbība turpinās.

Latvijas “Sarkanā Krusta” organizācija īsteno Eiropas Atbalsta fonda vistrūcīgākajām personām projektu higiēnas preču un pārtikas paku izdalīšanu trūcīgiem iedzīvotājiem. Liels paldies Sarkanā krusta aktīvistei Ilgai Līdakai šā projekta īstenošanā mūsu novadā.

Sociālās darbinieces Zane Paegle, Guna Paegle un Līvija Bērziņa vadīja izglītojošās lekcijas vecākiem.

Kā katru gadu sociālās darbinieces Inga Līce, Guna Paegle un Līvija Bērziņa organizē aprūpētāju ikgadējo tikšanos. Arī šogad aprūpētāji 19. februārī tiksies Liepupē un atskatīsies uz paveikto, dalīsies savā pieredzē un noklausīsies lekciju “Vecu cilvēku aprūpes un saskarsmes īpatnības”.

Dienestā vēl arvien ir vakanta sociālā pedagoga vieta uz noteiktu laiku. To, ka nav sociālais pedagogs izjūt gan dienesta darbinieki, gan skolas.

Februāra Sociālo un veselības jautājumu un finanšu komitejas akceptēja dienestā izveidot jaunu štata vietu sociālais rehabilitētājs – ģimenes asistents. Šis speciālists sadarbībā ar sociālo darbinieku īstenos rehabilitācijas plānā paredzētos uzdevumus, kas saistīti ar bērnu aprūpi un audzināšanu, vecāku sociālo prasmju apguvi un attīstīšanu un ģimenes budžeta plānošanu. Darbs tiks veikts ar ģimenēm kurās ir bērna attīstībai nelabvēlīgi apstākļi u.c. problēmas. Šis speciālists mācīs arī sociālās prasmes un iemaņas personām ar garīga un psihiska rakstura traucējumiem, lai viņas spētu patstāvīgi dzīvot.

Salacgrīvas mājaslapā sadaļā PAKALPOJUMI atjaunota informācija par sociālo pakalpojumu un sociālās palīdzības saņemšanu. Esmu sagatavojusi materiālu par pašvaldības palīdzību ģimenēm ar bērniem, pilngadīgām personām, pensionāriem un personām ar invaliditāti.

**SOCIĀLIE PAKALPOJUMI UN SOCIĀLĀ PALĪDZĪBA PILNGADĪGĀM PERSONĀM, PENSIONĀRIEM**

**UN PERSONĀM AR INVALIDITĀTI SALACGRĪVAS NOVADĀ**

|  |  |
| --- | --- |
| **Pakalpojuma un palīdzības veids** | **Pakalpojuma un palīdzības veida apraksts** |
| Aprūpe mājās | Pakalpojums pamatvajadzību nodrošināšanai personām, kuras vecuma, garīgu, fizisku vai citu objektīvu iemeslu dēļ nevar veikt ikdienas mājas darbus un personisko aprūpi. Tiesības saņemt pakalpojumu ir:1. vientuļiem pensionāriem, vai personai ar invaliditāti , kurai nav likumīgu apgādnieku;
2. persona, kurai noteikta 1. invaliditātes grupa un kura nesaņem kopšanas pabalstu
 |
| Asistenta pakalpojums | Pakalpojums tiek nodrošināts, lai palīdzētu cilvēkam ar invaliditāti pārvietoties ārpus mājokļa . Sociālais dienests pakalpojumu nodrošina no valsts finansētiem budžeta līdzekļiem  |
| Ilgstošā aprūpe un rehabilitācija institūcijā | Pakalpojumu institūcijā par pašvaldības līdzekļiem tiesīgi saņemt:1. vientuļie pensionāri un personas ar invalīditāti;
2. pensionāri un personas ar invalīdi, kuru apgādnieki sociālās degradācijas (alkoholisma, narkomānijas u.c.) iemeslu dēļ nespēj viņus aprūpēt,
3. pensionāri un invalīdi, kuru apgādnieki ir nestrādājoši pensionāri, personas ar invaliditāti un trūcīgas personas
 |
| Dzīvokļa pabalsts | Tiesības saņemt vienreizēju dzīvokļa pabalstu **75 eiro apmērā** , izvērtējot ģimenes/personas materiālo stāvokli, ir 1. personām/ģimenēm, kuras sociālais dienests  atzinis par trūcīgām, 1. pašvaldības vientuļajiem vecuma un invaliditātes pensijas saņēmējiem, kuru pensijas apmērs nepārsniedz **90%** no valstī noteiktās minimālās darba algas,
2. pensionāriem un personām ar invaliditāti, kuru ienākumi nepārsniedz **225 eiro** uz vienu ģimenes locekli.
 |
| Pabalsts veselības aprūpei  | Tiesības saņemt pabalstu **65 eiro apmērā** veselības aprūpei ir personām/ģimenēm:1. kuras sociālais dienests atzinis par trūcīgam,
2. krīzes situācijā nonākušām personām/ģimenēm pēc sociālā darbinieka izvērtējuma.

Pabalstu piešķir:1. slimnīcas izdevumu segšanai;
2. valsts nekompensējamo medikamentu apmaksai.
 |
| Trūcīgās un maznodrošinātās personas/ģimenes statuss  | Persona/ ģimene atzīstama par **trūcīgu**, ja tās ienākumi uz vienu ģimenes locekli mēnesī nepārsniedz **128.06 eiro**. Ģimene/persona atzīstama par maznodrošinātu, ja tās ienākumi pēdējos trijos mēnešos nepārsniedz **195 eiro**. Maznodrošināta ģimene/persona ir arī, ja tā atbilst sekojošiem kritērijiem: 1. vientuļš pensionārs vai persona ar invaliditāti , kurai nav likumīgu apgādnieku, kura ienākumi nepārsniedz **280 eiro**,
2. kopā dzīvojoši pensionāri/personas ar invaliditāti, kurām nav likumīgu apgādnieku, kuru vienīgie ienākumi ir vecuma pensija vai invaliditātes pensija un kuru ienākumi nepārsniedz **260 eiro** uz vienu ģimenes locekli,
3. nestrādājoši pensionāri vai personas ar invaliditāti, kuri dzīvo kopā ar apgādnieku nestrādājošu pensionāru vai personu ar invaliditāti un kuru ienākumi uz vienu ģimenes locekli nepārsniedz **215 eiro.**
 |
| Pabalsts atsevišķu situāciju risināšanā  | Pabalstu piešķir dokumentu kārtošanai, ceļa izdevumiem u.c. mērķiem **65 eiro** apmērā trūcīgām ģimenēm, kurām dienests izsniedzis izziņu un krīzes situācijā nonākušām ģimenēm/personām |
| Apbedīšanas pabalsts  | Ja mirusi persona, par kuru piederīgie nesaņem valsts sociālās apdrošināšanas pabalstu, tad tiek apmaksāti neatliekamie apbedīšanas (zārka iegāde, morga, kapu, transporta u.c.) pakalpojumi. Apbedīšanas izdevumus līdz **350 eiro** pārskaita juridiskai personai, kura veic apbedīšanu |
| Pabalsts ārkārtas situācijā | Pabalstu vai pakalpojuma apmaksu ārkārtas situācijā ( stihiska nelaime vai iepriekš neparedzami apstākļi) piešķir līdz **285 eiro** vienai persona/ģimenei neizvērtējot personas/ģimenes ienākumus. Pabalstu vai pakalpojumu apmaksu piešķir, ja prasītāja iesniegums saņemts ne vēlāk kā viena mēneša laikā no ārkārtas situācijas rašanās. |
| Papildus ieguvumi no pašvaldības  | Ziemassvētku paciņas ar novada kalendāru novada vientuļajiem pensionāriem no 70 gadu vecuma un visiem vecuma pensionāriem no 80 gadu vecuma.  |

**SOCIĀLIE PAKALPOJUMI UN SOCIĀLĀ PALĪDZĪBA ĢIMENĒM**

**AR BĒRNIEM SALACGRĪVAS NOVADĀ**

|  |  |
| --- | --- |
| Pakalpojuma un palīdzības veids | Pakalpojuma un palīdzības veida apraksts |
| Bērna piedzimšanas pabalsts | Ja abu vecāku deklarētā dzīves vieta ir Salacgrīvas novadā, tad viena bērna piedzimšanas gadījumā pabalsts ir **150 eiro**, ja viena no vecākiem deklarētā dzīves vieta ir Salacgrīvas novadā, tad pabalsts ir **75 eiro**, dvīņu un vairāku bērnu piedzimšanas gadījumā par katru bērnu **214 eiro** , ja abu vecāku deklarētā dzīves vieta ir Salacgrīvas novadā, ja viens no vecākiem deklarēts novadā, tad **107 eiro** par katru bērnu. |
| Pabalsts skolas piederumu iegādei | Pabalsts tiek piešķirts dāvanu karšu veidā: trūcīgām ģimenēm **43 eiro** vērtībā katram bērnam, maznodrošināto un daudzbērnu ģimeņu bērniem **28 eiro** vērtībā katram bērnam, bērniem, kuri atrodas audžuģimenē vai aizbildnībā, naudas pabalsts **40 eiro** apmērā tiek pārskaitīts audžuģimenes kontā.  |
| Brīvpusdienas skolēniem (PII un skolās) | Brīvpusdienas piešķir trūcīgo , daudzbērnu un krīzes situācijā nonākušo ģimeņu bērniem, kuri apgūst valstī noteikto obligāto pamata un vidējo izglītību Salacgrīvas novada izglītības iestādēs. |
| Pabalsts medicīnai | Pabalsts veselības aprūpei ( slimnīcas izdevumu, valsts nekompensējamo medikamentu, optisko briļļu iegādei bērniem) ir **65 eiro** apmērā. Piešķir trūcīgām ģimenēm, kurām izsniegta izziņa par atbilstību trūcīgās ģimenes statusam, garantētā minimālā ienākuma līmeņa pabalsta saņēmējiem un krīzes situācijā nonākušām ģimenēm |
| Pabalsts audžuģimenēm  | Ikmēneša pabalsts bērna uzturam **100 eiro** apmērā, apģērbam un mīkstajam inventāram **45eiro** apmērā |
|  Papildus atbalsts trūcīgām un maznodrošinātām ģimenēm  | Vienreizējs dzīvokļa pabalsts, pabalsts atsevišķu situāciju risināšanai, pabalsts rehabilitācijas plāna mērķu sasniegšanai, uzturzīmes pārtikas talonu veidā, talona vērtība **8 eiro** , humānā palīdzība sadarbībā ar Velku biedrību. |
| Atbalsts daudzbērnu ģimenēm  | Mācību līdzekļu iegādei, brīvpusdienas skolās un PII |
| Papildus pabalsti ģimenēm ar bērniem  | Pabalsts ārkārtas situācijā **285eiro** |
| Papildus ieguvumi no pašvaldības  | Ziemassvētku paciņas bērniem invalīdiem, audžuģimenēs un aizbildnībā esošiem bērniem, labdarības pasākums "No sirds uz sirdi", atbalsta grupas vecākiem  |
| Psihologa pakalpojums  | Pakalpojumu var saņemt ģimenes/ personas kurām nepieciešama psiholoģiska palīdzība un atbalsts saskaņā ar Sociālā dienesta speciālista atzinumu |

Cerot uz sadarbību

Sociālā dienesta vadītāja Anita Holma